b'\n_START_ARTICLE_\n\xc4\x8cika\xc5\xa1ka izjava\n_START_PARAGRAPH_\n\xc4\x8cika\xc5\xa1ka izjava je politi\xc4\x8dno stali\xc5\xa1\xc4\x8de ameri\xc5\xa1kih Slovencev o zdru\xc5\xbeitvi ju\xc5\xbenih Slovanov v novo dr\xc5\xbeavo po prvi svetovni vojni._NEWLINE_Izjava je bila izoblikovana 29. junija 1917 na posvetovanju v Chicagu, na katerem so sodelovali predstavniki slovenskih liberalcev in socialistov v ZDA. Naslovili so jo na Slovence v ZDA, njen predlagatelj pa je bil Etbin Kristan. Izjava analizira razmere v Evropi po februarski revoluciji 1917 v Rusiji in poudarja zanimanje ameri\xc5\xa1kih Slovencev za usodo jugoslovanskih narodov po 1. svetovni vojni. Izjava je ugotovila, da med Jugoslovani ni take jezikovne razlike kakor npr. med nem\xc5\xa1\xc4\x8dino in italijan\xc5\xa1\xc4\x8dino ali mnogimi drugimi jeziki, vendar pa, da ima vsak jugoslovanski narod svojo knji\xc5\xbeevnost, posebno kulturo, \xc5\xa1ege in navade. Zato predlagatelji izjave vidijo edino uspe\xc5\xa1no re\xc5\xa1itev slovenskega in sploh jugoslovanskega vpra\xc5\xa1anja v poloti\xc4\x8dni zdru\xc5\xbeitvi vseh ju\xc5\xbenih Slovanov in avtonomiji vsakega v tistih zadevah, ki niso skupne. Uresni\xc4\x8ditev te ideje naj bi bila mogo\xc4\x8da le v jugoslovanski federativni republiki. Pod vplivom ameri\xc5\xa1kega demokrati\xc4\x8dnega izro\xc4\x8dila, delaracije o neodvisnosti in ameri\xc5\xa1ke ustave so podpisniki v izvajvi zahtevali uveljavitev me\xc5\xa1\xc4\x8danskih svobo\xc5\xa1\xc4\x8din in pozvali ameri\xc5\xa1ke Slovence, naj ustanovijo organizacijo, ki bo delovala za uresni\xc4\x8ditev tega cilja. Na tej osnovi je nastalo Jugoslovansko republi\xc4\x8dansko zdru\xc5\xbeenje.'